
PËR SHPALLJEN E “THIRRJES SË PESTË” NË KUADËR TË PROGRAMIT KOMBËTAR TË PRAKTIKAVE TË PUNËS

Në mbështetje të nenit 102 të Kushtetutës së Republikës së Shqipërisë, pikës 6 të vendimit nr. 395, datë 29.4.2015, të Këshillit të Ministrave, “Për miratimin e programit kombëtar të praktikave të punës në administratën shtetërore dhe institucionet e tjera publike”, të ndryshuar,

URDHËROJ:

1. Shpalljen e “Thirrjes së pestë”, në kuadër të Programit Kombëtar të Praktikave të Punës me mbështetjen e institucioneve të administratës shtetërore, në nivel qendror dhe vendor, institucioneve të tjera publike, njësive të vetëqeverisjes vendore, si dhe shoqërive tregtare brenda muajit shkurt 2020.
2. Programi Kombëtar i Praktikave të Punës, për vitin 2020, do të realizohet sipas planit të veprimit dhe metodologjisë bashkëlidhur këtij urdhri.
3. Drejtoria e Programeve të Zhvillimit të Arsimit, Sportit dhe Rinisë të bëjë koordinimin ndërinstitucional të programit, në përputhje me metodologjinë bashkëlidhur këtij urdhri, me institucionet që paraqesin interes.
4. Ngarkohet për zbatimin e këtij urdhri, Sekretari i Përgjithshëm dhe Drejtoria e Përgjithshme e Politikave dhe Zhvillimit të Arsimit, Sportit dhe Rinisë.
Ky urdhër hyn në fuqi menjëherë dhe botohet në Fletoren Zyrtare.

MINISTËR I ARSIMIT, SPORTIT
 DHE RINISË
Besa Shahini

METODOLOGJIA DHE PLANI I VEPRIMIT 
NË KUADËR TË PROGRAMIT KOMBËTAR TË PRAKTIKAVE TË PUNËS, “THIRRJA E PESTË”

Në zbatim të vendimit nr. 395, datë 29.4.2015, të Këshillit të Ministrave, “Për miratimin e programit kombëtar të praktikave të punës në administratën shtetërore dhe institucionet e tjera publike”, të ndryshuar, Programi Kombëtar i Praktikave të Punës do të realizohet sipas planit të veprimit dhe metodologjisë së miratuar nga ministri i Arsimit, Sportit dhe Rinisë, që përcakton shpalljen për thirrjen e radhës, afatin për aplikim, dokumentet për aplikim dhe mënyrën e vlerësimit.
1. Puna përgatitore për planifikimin e nevojave:
a) institucionet e përfshira në këtë program u komunikojnë Ministrisë së Arsimit, Sportit dhe Rinisë (MASR) dhe Departamentit të Administratës Publike (DAP) personat e kontaktit për programin, numrin e praktikantëve dhe profilet e tyre studimore;
b) MASR-ja është përgjegjëse për mbledhjen e të dhënave dhe plotësimin e databazës për të gjitha institucionet e përfshira në program;
c) MASR-ja përgatit materialet për publikim në platformën online: praktika.arsimi.gov.al;
d) MASR-ja mban komunikimin me personat e kontaktit të të gjitha institucioneve të përfshira në program;
e) ministritë, institucionet e tjera publike, njësitë e vetëqeverisjes vendore dhe shoqëritë tregtare, nëpërmjet personave të kontaktit të konfirmuar, organizojnë dhe udhëzojnë institucionet dhe njësitë në varësi, në lidhje me tërësinë e procesit të zhvillimit të programit.
2. Përgatitja dhe shpallja e procesit të aplikimit:
a) krijimi i platformës online për aplikim: praktika.arsimi.gov.al; 
b) shpallja e thirrjes realizohet nga MASR-ja, me pjesëmarrjen e institucioneve të tjera bashkëpunuese;
c) shpallja e thirrjes u dërgohet institucioneve, të cilat kanë për detyrim ta publikojnë në faqet e tyre zyrtare dhe mediet sociale;
d) procesi i aplikimit fillon në datën 7 shkurt 2020 dhe përfundon në 29 shkurt 2020; 
e) ministri i Arsimit, Sportit dhe Rinisë ka të drejtë të zgjasë afatin e aplikimit.
3. Kriteret e aplikimit:
a) aplikantët duhet të kenë mbushur 21 vjeç deri në datën 9 mars 2020, si dhe të jenë deri në 26 vjeç në datën 9 mars 2020 (fillimi i programit të praktikës);
b) aplikantët duhet të jenë minimalisht të diplomuar në programet e studimit të ciklit të parë Bachelor, deri në datën 9 mars 2020; 
c) aplikantët nuk duhet të kenë qenë pjesë e programit në thirrjet e mëparshme, pasi qëllimi i tij është ofrimi i një përvoje kualifikuese, që ndikon në zhvillimin e aftësive profesionale e të shprehive të tyre praktike, në njohje me sistemin administrativ publik.
4. Kohëzgjatja e programit:
a) Programi Kombëtar i Praktikës së Punës, “Thirrja e pestë”, do të zgjasë 3 (tre) muaj; 
b) programi fillon më datën 9 mars 2020 dhe përfundon më datën 9 qershor 2020.
5. Procesi i aplikimit:
a) aplikimi kryhet në platformën zyrtare të programit: http://praktika.arsimi.gov.al/;
b) në platformën e aplikimit publikohen profilet studimore të kërkuara nga institucionet pjesëmarrëse në program, me qëllim orientimin e kandidatëve.
6. Formati i aplikimit 
Në formatin e aplikimit kërkohen të dhënat, si më poshtë: 
a) studimet e fundit të përfunduara;
b) përcaktimi i mesatares së studimeve të fundit të përfunduara, me të cilat aplikanti po kandidon;
c) jetëshkrimi dhe letra e motivimit, në të cilën kërkohet të shpjegohet se si kjo praktikë në institucionin përkatës do të ndikonte në rritjen e tij/saj profesionale. 
7. Fushata e komunikimit për “Thirrjen e pestë”:
a) institucionet pjesëmarrëse në program bashkëpunojnë për publikimin e thirrjes së pestë të programit;
b) MASR-ja organizon takime informuese me studentë, të rinj, organizatat rinore dhe organizatat për të rinjtë. 
8. Ngritja e komisioneve përzgjedhëse:
a) institucionet pjesëmarrëse ngrenë komisionet përzgjedhëse përpara mbarimit të afatit të aplikimit;
b) institucionet përcaktojnë nëse njësitë nën varësi ngrenë komisione përzgjedhëse apo përzgjedhja realizohet nga vetë institucioni, nga i cili kanë varësi; mbështetur në kërkesat e profileve studimore të deklaruara; 
c) komisioni është i përbërë nga minimalisht 3 (tre) persona;
d) personi kontakt i institucionit është anëtar;
e) nëpërmjet personave kontakt të konfirmuar, organizojnë dhe udhëzojnë institucionet dhe njësitë nën varësi, në lidhje me tërësinë e procesit të ngritjes së komisioneve. 

9. Komunikimi i aplikimeve:
a) MASR-ja u dërgon në format elektronik aplikimet personave të kontaktit të programit, për sistem ministror apo bashkiak, brenda 2 (dy) ditëve kalendarike;. 
b) ministritë, institucionet e tjera publike, njësitë e vetëqeverisjes vendore dhe shoqëritë tregtare dërgojnë elektronikisht aplikimet në personat e kontaktit të institucioneve dhe njësive që kanë vartësi dhe në të cilat janë ngritur komisione përzgjedhëse. 
10. Përzgjedhja e kandidatëve fitues
- Vlerësimi kryhet si më poshtë:
a) vlerësimi maksimal është 40 pikë. 
I. Vlerësimi për nivelin e diplomës: 
	- Bachelor
- Master profesional 
- Master shkencor
	5 pikë; 
10 pikë; 
15 pikë.


II. Vlerësimi për mesataren e notave: 
	5–6 
	5 pikë;

	7–8 
	10 pikë;

	9–10 
	15 pikë.


III. Letra e motivimit vlerësohet nga 1 deri në 10 pikë; 
b) përzgjedhja e kandidatëve mbështetet në profilet studimore të kërkuara nga institucioni, të cilat shpallen në platformën e aplikimit për “Thirrjen e pestë”;
c) komisioni harton listën me kandidatët, sipas renditjes së pikëve, ndarë sipas profileve studimore;
d) komisioni shpall listën fituese, sipas profileve studimore;
e) komisioni harton listën e kandidatëve në pritje.
11. Lajmërimi i fituesve:
a) institucioni pjesëmarrës në program është përgjegjës për lajmërimin e fituesve;
b) fituesit lajmërohen mbi datën e paraqitjes në institucion dhe dokumentacionin që duhet të dorëzohet në institucionin ku kryhet programi;
c) institucionet e përfshira në program dërgojnë elektronikisht pranë MASR-së dhe Departamentit të Administratës Publike, emrat e praktikantëve që rezultojnë fitues të procesit të përzgjedhjes për çdo thirrje, brenda 5 (pesë) ditëve pune nga data e përfundimit të këtij procesi, sipas formatit dhe të dhënat e përcaktuara nga MASR-ja;
d) shpallja e fituesve bëhet brenda 10 ditëve kalendarike nga mbyllja e aplikimit;
e) ankimimet bëhen brenda 3 ditëve nga shpallja e fituesve. 
12. Procesi i rishpërndarjes:
a) në rast se institucioni nuk plotëson vendet e kërkuara me aplikimet e marra, mund të kërkojë kandidatë nga institucionet brenda të njëjtit sistem ministror, bashkiak apo të biznesit, si dhe mund të kërkojnë nga aplikimet e tjera, sipas sistemeve përkatëse;
b) koordinimin e rishpërndarjes e realizon personi kontakt i Ministrisë së Arsimit, Sportit dhe Rinisë. 
13. Angazhimi i praktikantit në orë pune:
a) praktikanti do të kryejë praktikën e punës pranë institucionit ku është pranuar, çdo ditë, nga e hëna deri të premten, orar zyrtar;
b) praktikanti, që të certifikohet për përfundim me sukses të programit, duhet të ketë marrë pjesë minimalisht në 80% të periudhës së zhvillimit të programit.
14. Fillimi i programit:
a) kandidati fitues dorëzon te personi kontakt në institucion, jo më vonë se 10 ditë, pasi ka filluar programin: jetëshkrim, fotokopje ID, kopje e noterizuar e listës së notave të studimeve të përfunduara, kopje e noterizuar e diplomës së studimeve të përfunduara; 
b) personi kontakt në çdo institucion konfirmon të dhënat e deklaruara në aplikim;
c) në qoftë se kandidati ka bërë deklarim të rremë nuk kualifikohet;
d) në rast skualifikimi apo të tërheqjes nga programi të një kandidati, personi kontakt i programit përzgjedh të renditurin në radhë, me të njëjtin profil studimor, me pikët më të larta për atë institucion, sipas listës së pritjes së hartuar nga komisioni;
e) pas konfirmimit të të dhënave, nënshkruhet marrëveshja midis institucionit ku kryhet praktika dhe praktikantit, brenda 14 ditësh kalendarike nga fillimi i programit; 
f) marrëveshja tip hartohet nga MASR-ja;
g) personi kontakt në çdo institucion koordinon procesin e përcaktimit të një mbikëqyrësi për secilin praktikant, i cili përmbush kriteret dhe detyrat e përcaktuara në vendimin nr. 395, datë 29.4.2015 të Këshillit të Ministrave, i ndryshuar, pika 8 dhe 9.
15. Përfundimi i programit për “Thirrjen e pestë”:
a) hartohen nga MASR-ja formularët e vlerësimit për praktikantët nga mbikëqyrësit dhe formularët e vlerësimit të praktikantëve për mbikëqyrësit;
b) javën e fundit të zhvillimit të programit plotësohen formularët e vlerësimit nga mbikëqyrësi për praktikantët dhe nga praktikantët për mbikëqyrësit;
c) personat kontakt për çdo institucion hedhin të dhënat për praktikantët që realizuan me sukses programin, në platformën e ngritur nga DAP-i;
d) MASR-ja harton formatin e certifikatës për praktikantët që kanë zhvilluar me sukses programin.


